Oud-veiligheidswag gevonnis ná hy geldsak steelJohan Venter (Foto: Valke) ’n Veiligheidswag wat voorheen by die Fidelity-veiligheidsmaatskappy gewerk het, is tot vyf jaar tronkstraf of ’n boete van R10 000 gevonnis. Johan Venter (31) is daaraan skuldig bevind dat hy in November 2021 ’n sak met R100 000 van sy werkgewer gesteel het. Volgens Zinzi Hani, woordvoerder van die Valke, het Venter op 20 November verlede jaar 107 sakke kontant van die Fidelity-basis na ’n SBV-depot vervoer, maar slegs 106 sakke is by die depot aangeteken. ’n Interne ondersoek het gevolg en Venter het erken dat hy die geld gevat het. Hy het sy bestuurder na sy private voertuig geneem waar die sak geld gevind is. Venter het reeds ’n bedrag van R2 230 uit die sak gevat. Die saak is by die Valke aangemeld. Venter is Woensdag in die streekhof in George gevonnis. Hy het gekies om die boete van R10 000 te betaal. Hy is verder onbevoeg verklaar om ’n vuurwapen te besit.